Проект

**ЗАКОН**

**ЗА ПРЕДСТАВИТЕЛНИТЕ БРАНШОВИ ОРГАНИЗАЦИИ ЗА ПРОИЗВОДСТВО И ПРЕРАБОТКА НА СЕЛСКОСТОПАНСКИ ПРОДУКТИ**

Глава първа

ОБЩИ ПОЛОЖЕНИЯ

**Чл. 1.** С този закон се уреждат условията за придобиване на представителен статут от браншови организации за производство и преработка на селскостопански продукти и изискванията към дейността им с оглед на този статут.

**Чл. 2.** Представителни браншови организации могат да се създават и извършват дейност в:

1. сектора на растениевъдството в следните браншове:

а) винено грозде;

б) десертно грозде;

в) гъбопроизводство;

г) зеленчукопроизводство;

д) зърнено-житни;

е) маслодайни култури;

ж) картофопроизводство;

з) лечебни и етерично-маслени култури;

и) овощарство;

к) оранжерийно производство;

л) семепроизводство и посадъчен материал;

м) технически култури;

н) тютюн;

о) цветарство;

п) ягодоплодни;

р) черупкови;

с) биологично растениевъдство;

т) други браншове

2. сектора на животновъдството в следните браншове:

а) говедовъдство;

б) биволовъдство;

в) овцевъдство;

г) козевъдство;

д) птицевъдство;

е) свиневъдство;

ж) пчеларство;

з) коневъдство;

и) зайцевъдство;

к) биологично животновъдство;

л) други браншове

3. сектора на преработката на селскостопански продукти в следните браншове:

а) производство и преработка на месо и производство на месни продукти;

б) преработка и консервиране на плодове и зеленчуци;

в) производство на растителни и животински масла и мазнини;

г) производство на етерични масла;

д) производство на мляко и млечни продукти;

е) производство на мелничарски продукти, нишесте и нишестени продукти;

ж) производство на хлебни и тестени изделия;

з) производство на вина от грозде;

и) производство на други хранителни продукти;

к) преработка на биологично произведени продукти;

л) производство на готови храни за животни;

м) производство на фуражи;

н) други браншове

**Чл. 3.** (1) Министерството на земеделието създава и поддържа публичен регистър на областно, регионално и национално представителните браншови организации, който съдържа най-малко:

1. регистрационен номер и дата на вписване;

2. вид и наименованието на браншовата организация;

3. седалище и адрес на управление;

4. имена и длъжности на лицата, представляващи организацията;

5. сектор и бранш, в които извършва дейност браншовата организация;

6. информация за дейността на браншовата организация, включително вида на продуктите и животните;

7. брой членове по области;

8. списък на членовете на национално и регионално представителни браншови организации;

9. поименен списък на членовете на областно представителните браншови организации.

(2) Регистрирането, използването, обработването и съхраняването на данните в регистъра по ал. 1 се извършват съгласно изискванията на Регламент (ЕС) 2016/679 на Европейския парламент и на Съвета от 27 април 2016 година относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните) и Закона за защита на личните данни.

(3) Браншовите организации придобиват качество на областно, регионално и национално представителна браншова организация след вписване в регистъра по ал. 1.

(4) Министърът на земеделието определя с наредба условията и реда за водене на регистъра по aл. 1 и неговото съдържание и реда за извършване на проверките по чл. 4, ал. 5 и чл. 5, ал. 5.

(5) Браншовите организации, вписани в регистъра по ал. 1, поддържат база данни за съответната организация и извършваната от членовете дейност, съдържаща най-малко:

1. наименование, данни, териториален обхват и регион на представителност браншовата организация;

2. седалище и адрес на управление;

3. имена на лицата, представляващи организацията;

4. сектор и бранш, в които извършва дейност браншовата организация;

5. информация за членовете – име, брой, адрес;

6. данни за дейността на членовете, включващи:

а) вида на отглежданите култури, данни за населено място, Единен класификатор на административно-териториалните и териториални единици (ЕКАТТЕ), обработваеми площи (ха);

б) брой и вид на отглежданите животни, данни за населено място, ЕКАТТЕ и регистрационен номер на животновъдните обекти;

в) брой регистрирани производители/преработватели, данни за населено място, регистрационен номер на обекта, вид и количество на преработвания селскостопански продукт, вид и количество на преработения продукт.

**Чл. 4.** (1) За вписване или актуализиране на информацията в регистъра по чл. 3 областно и регионално представителните браншови организации подават заявление по образец в съответната областна дирекция „Земеделие“ на Министерство на земеделието по седалището на браншовата организация. Заявлението за актуализиране на информацията в регистъра по чл. 3 се подава ежегодно в срок от 1 декември до 15 януари на следващата година.

(2) Образецът на заявлението по ал. 1 се утвърждава със заповед от министъра на земеделието и се публикува на интернет страниците на областните дирекции „Земеделие“ и Министерството на земеделието. Заявлението се подава лично, чрез пълномощник или по електронен път при условията и по реда на чл. 5 и 22 от Закона за електронното управление или чрез лицензиран пощенски оператор.

(3) В заявлението по ал. 1 браншовите организации посочват най-малко:

1. наименование, седалище и адрес на управление и единен идентификационен код по Закона за търговския регистър и регистъра на юридическите лица с нестопанска цел;

2. информация за контакт – електронен адрес, телефонен номер, пощенски адрес и други, които ще се използват;

3. сектор и бранш, в които извършва дейност браншовата организация.

(4) Към заявлението по ал. 1 браншовите организации прилагат заверени копия на:

1. препис от протокола на Общо събрание, на което е взето решение за вписване на браншовата организация в регистъра по чл. 3;

2. информацията по чл. 3, ал. 5 актуална към 31 декември на предходната година;

3. нотариално заверено пълномощно, когато заявлението се подава от упълномощено лице;

4. документи, доказващи изпълнението на общите изисквания по чл. 6 и 9;

5. документи, доказващи изпълнението на специфичните изисквания по чл. 10, 11 и 12 за съответния сектор;

6. документи, доказващи изпълнението на изискванията по чл. 13 и 15 за съответния сектор и бранш;

7. при актуализиране на информацията в регистъра по чл. 3 документите по точки 4, 5 и 6 се представят за предходната календарна година.

(5) В двумесечен срок от датата на подаване на заявлението по ал. 1:

1. въз основа на посочената в заявлението информация и подадените документи областната дирекция „Земеделие“ извършва проверка за съответствие със съответните изисквания по чл. 6, 9, 10, 11, 12, 13 и 15 за вписване в регистъра по чл. 3; за извършване на проверка за съответствие с изискванията в сектора на преработката на селскостопански продукти областната дирекция „Земеделие“ може да изиска по служебен път необходимата информация от съответната областна дирекция по безопасност на храните;

2. въз основа на резултатите от проверката по т. 1 директорът на съответната областна дирекция "Земеделие" издава заповед за вписване или актуализиране на информацията в регистъра по чл. 3 на съответната браншова организация или постановява отказ; заповедите се съобщават и може да се обжалват по реда на Административнопроцесуалния кодекс.

(6) При непълноти и/или неточности в представените документи органът по ал. 5, т. 2 писмено уведомява заявителя и определя 10-дневен срок за отстраняването им, считано от датата на уведомяването. В тези случаи срокът по ал. 5 спира да тече.

(7) При неотстраняване на непълнотите и/или неточностите в указания срок органът по ал. 5, т. 2 със заповед се прекратява производството по вписване в регистъра и се постановява отказ. Заповедта се съобщава и може да се обжалва по реда на Административнопроцесуалния кодекс

(8) Въз основа на заповедта по ал. 5, т. 2 организацията се вписва като регионално или областно представителна браншова организация в регистъра по чл. 3 или се актуализира информацията за нея.

(9) Вписаните в регистъра по чл. 3 областно или регионално представителни браншови организации, които желаят да прекратят своята дейност, подават заявление в областна дирекция „Земеделие“ по седалището на браншовата организация за заличаване вписването на браншовата организация от регистъра по чл. 3.

(10) Органът по ал. 5, т. 2 издава заповед за заличаване вписването на областно или регионално представителна браншова организация от регистъра по чл. 3:

1. въз основа на писмено заявление от органа на управление на браншовата организация;

2. при прекратяване, заличаване и/или прeoбразуване на юридическото лице;

3. при обявяване в несъстоятелност на браншовата организация;

4. при констатирани несъответствия на съответните изисквания по чл. 6, 9, 10, 11, 12, 13 и 15.

(11) Заповедта по ал. 10 се съобщава и може да се обжалва по реда на Административнопроцесуалния кодекс.

**Чл. 5.** (1) За вписване или актуализиране на информацията в регистъра по чл. 3 национално представителните браншови организации подават заявление по образец в Министерството на земеделието. Заявлението за актуализиране на информацията в регистъра по чл. 3 се подава ежегодно в срок от 1 декември до 15 януари на следващата година.

(2) Образецът на заявлението по ал. 1 се утвърждава със заповед от министъра на земеделието и се публикува на интернет страницата на Министерството на земеделието. Заявлението се подава лично, чрез пълномощник или по електронен път при условията и по реда на чл. 5 и 22 от Закона за електронното управление или чрез лицензиран пощенски оператор.

(3) В заявлението по ал. 1 браншовите организации посочват най-малко:

1. наименование, седалище и адрес на управление на браншовата организация, единен идентификационен код по Закона за търговския регистър и регистъра на юридическите лица с нестопанска цел;

2. информация за контакт – електронен адрес, телефонен номер, пощенски адрес и други, които ще се използват;

3. сектора и бранша, в които извършва дейност браншовата организация.

(4) Към заявлението по ал. 1 браншовите организации прилагат заверени копия на:

1. препис от протокола на Общо събрание, на което е взето решение за вписване на браншовата организация в регистъра по чл. 3;

2. информацията по чл. 3, ал. 5, актуална към 31 декември на предходната година;

3. нотариално заверено пълномощно, когато заявлението се подава от упълномощено лице;

4. документи, доказващи общите изисквания по чл. 16 и 18;

5. документи, доказващи специфичните изисквания по чл. 19, 20 и 21 за съответния сектор.

(5) В двумесечен срок от датата на подаване на заявлението по ал. 1:

1. въз основа на посочената в заявлението информация и подадените документи компетентното звено, съгласно Устройствения правилник на Министерството на земеделието извършва проверка за съответствие със съответните изискванията по чл. 16, 18, 19, 20 и 21 за вписване в регистъра по чл. 3;

2. въз основа на резултатите от проверката по т. 1 министърът на земеделието издава заповед за вписване или актуализиране на информацията в регистъра по чл. 3 на съответната браншова организация или постановява отказ; заповедите се съобщават и може да се обжалват по реда на Административнопроцесуалния кодекс.

(6) При непълноти и/или неточности в представените документи органът по ал. 5, т. 2 писмено уведомява заявителя и определя 10-дневен срок за отстраняването им, считано от датата на уведомяването. В тези случаи срокът по ал. 5 спира да тече.

(7) При неотстраняване на непълнотите и/или неточностите в указания срок органът по ал. 5, т. 2 със заповед се прекратява производството по вписване в регистъра и се постановява отказ. Заповедта се съобщава и може да се обжалва по реда на Административнопроцесуалния кодекс.

(8) Въз основа на заповедта за вписване или актуализиране на информацията в регистъра по чл. 3 организацията се вписва като национално представителна браншова организация или се актуализира информацията за нея.

(9) Вписаните в регистъра по чл. 3 браншови организации, които желаят да прекратят своята дейност, подават заявление в Министерството на земеделието за заличаване вписването на браншовата организация от регистъра по чл. 3

(10) Министърът на земеделието издава заповед за заличаване вписването на браншовата организация като национално представителна браншова организация от регистъра по чл. 3:

1. въз основа на писмено заявление от органа на управление на браншовата организация;

2. при прекратяване, заличаване и/или прeoбразуване на юридическото лице;

3. при обявяване в несъстоятелност на браншовата организация;

4. при констатирани несъответствия на съответните изисквания по чл. 16, 18, 19, 20 и 21.

(11) Заповедта за заличаване на вписването на браншовата организация по ал. 10 се съобщава и може да се обжалва по реда на Административнопроцесуалния кодекс.

Глава втора

ОБЛАСТНО ПРЕДСТАВИТЕЛНИ БРАНШОВИ ОРГАНИЗАЦИИ

Раздел I

**Общи изисквания за областно представителни браншови организации**

**Чл. 6.** (1) Областно представителна браншова организация може да бъде юридическо лице, което отговаря едновременно на следните изисквания:

1. е учредено и регистрирано по реда на Закона за кооперациите или Закона за юридическите лица с нестопанска цел;

2. има устав, в който са уредени минималните изисквания съгласно чл. 9, ал. 1.

(2) Областно представителна браншова организация по чл. 10 и чл. 11 се създава по инициатива на физически и/или юридически лица – земеделски стопани по адрес на дейността, регистрирани по Наредба № 3 от 1999 г. за създаване и поддържане на регистър на земеделските стопани (Наредба № 3 от 1999 г.) в секторите и браншовете по чл. 2 в една административна област, съобразно административно-териториалното деление на Република България. В областно представителна браншова организация по чл. 10 и чл. 11, могат да членуват максимум шест члена от една съседна област, ако в тази област няма регистрирана такава в същия бранш.

(3) В областно представителна браншова организация в браншовете по чл. 2, т. 1, б. „с“ и т. 2, б. „к“ членуват земеделски стопани по адрес на дейността, регистрирани по Наредба № 3 от 1999 г. и в регистъра по чл. 16а от Закона за прилагане на Общата организация на пазарите на земеделски продукти на Европейския съюз.

(4) Членуването в областно представителна браншова организация е доброволно.

(5) Във всяка област за съответния сектор и бранш може да има една или повече областно представителни браншови организации.

(6) Един земеделски стопанин или производител/преработвател може да членува само в една областно представителна браншова организация за съответния сектор и бранш в една административна област.

(7) Областно представителна браншова организация може да извършва дейност в повече от един сектор и бранш, при условие че отговаря на изискванията по чл. 6, 9, 10, 11, и 12 за всеки от секторите и браншовете.

**Чл. 7.** Областно представителна браншова организация се създава с цел:

1. обединяване и защита на интересите на селскостопанските сектори, включително по браншове на областно ниво;

2. възможност за провеждане на представителен структурен диалог с органите на изпълнителната власт по селскостопански браншове на областно ниво;

3. повишаване на информираността и капацитета на своите членове;

4. подпомагане на своите членове да постигат заложените цели и изисквания, произхождащи от европейското и национално законодателство.

**Чл. 8.** Областно представителните организации осъществяват дейността си, като:

1. съдействат на членовете си за постигане на целите и задачите на организацията;

2. подпомагат, насърчават, представляват и защитават интересите на членовете си пред териториални органи на изпълнителната власт и местната администрация и пред други организации по въпроси от общ интерес на областно представителната организация и за областта/тите, за които е регистрирана организацията;

3. участват в разработването на стратегии, анализи, програми и становища за развитие на съответния бранш на областно ниво и съдействат за тяхното изпълнение;

4. имат право да участват с представители и становища на областно ниво в работата на консултативни съвети, комисии и работни групи към териториални държавни органи и местната администрация, когато такова участие се допуска по силата на нормативен или административен акт;

5. дават становища на областно ниво при изготвянето на проекти на нормативни актове в сектора;

6. съдействат на членовете си за развитие на тяхната дейност чрез предоставяне на административни и други услуги, подпомагане в установяването на делови връзки, популяризиране на техните дейности и продукти;

7. набират и предоставят стопанска и друга информация на своите членове за подпомагане на тяхната дейност;

8. оказват съдействие за доброволно уреждане на възникнали спорове в бранша между членовете си;

9. сътрудничат със сродни организации в областта, региона, страната и чужбина и участват в дейността на европейски и други международни органи и организации;

10. участват в областни, регионални, национални и международни проекти и програми;

11. предприемат и други действия, които не противоречат на тези правила, на закона и на устава си;

12. извършват допълнителна стопанска дейност, свързана с основната дейност, за която са регистрирани, като използват прихода за постигане на определените в устава ѝ цели;

13. съдействат на членовете за предотвратяване или преустановяване на нелоялни търговски практики;

14. съдействат на членовете при регистриране на търговски марки;

15. могат да регистрират и да съдействат на членовете за регистриране на защитени наименования за произход, защитени географски указания и храни с традиционно специфичен характер съгласно Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни (Регламент (ЕС) № 1151/2012) и Наредба № 5 от 2019 г. за подготовка и представяне на искания до Европейската комисия относно земеделските продукти и храни със защитени географски означения и традиционно специфичен характер, за контрол за съответствие с продуктовата спецификация и за водене на регистри на производителите и контролиращите лица (Наредба № 5 от 2019 г.);

16. могат да поддържат интернет страница, която съдържа актуален поименен списък на членовете ѝ.

**Чл. 9.** (1) Уставът на областно представителна браншова организация урежда най-малко:

1. наименование, седалище, адрес на управление, предмет на дейност и вид на организацията - областно представителна браншова организация;

2. условия за членство - приемане на нови членове, техните права и задължения, прекратяване на членство, условия за плащане на членски внос;

3. цели и дейности от областно значение, свързани с развитието и управлението на съответната област;

4. органи на организацията и техните права и задължения, включително относно осъществяване на контрол за спазването на задълженията по устав от членовете;

5. ред за вземане на решения;

6. санкции за нарушаване на задълженията по устав;

7. задължение на организацията да подпомага своите членове в осъществяване на секторната им дейност;

8. задължение за свикване на управителния съвет най-малко веднъж на три месеца.

(2) Всеки член на браншовата организация има право на един глас.

(3) Когато е предвидено в устава им, в браншовите организации могат да членуват и физически и юридически лица, които не упражняват земеделска дейност, но могат да съдействат за постигане на целите ѝ и за изпълнение на нейните задачи. Те могат да са с право на съвещателен глас, ако е предвидено в устава им.

(4) Уставът и решенията на областно представителните браншови организации трябва да гарантират свободата на членство в организацията на всяко лице, което изпълнява изискванията на закона и устава, включително чрез изрично регламентиране на максимален срок не по-дълъг от десет дни за разглеждане на молби за приемане на нови членове.

Раздел II

**Специфични изисквания за областно представителни браншови организации**

**Чл. 10.** (1) В областно представителните браншови организации в сектора на растениевъдството членуват минимум седем земеделски стопани, регистрирани за предходната година по Наредба № 3 от 1999 г. в съответния бранш по чл. 2, т. 1. При новорегистрирани земеделски стопани данните се взимат към текущата година.

(2) В областно представителни браншови организации в бранш „Тютюн“ членуват минимум седем земеделски стопани - тютюнопроизводители, вписани за предходната година в регистъра по чл. 4, ал. 2 от Закона за тютюна, тютюневите и свързаните с тях изделия. При нововписани тютнопроизводители данните се взимат към текущата година.

(3) Кооперативните съюзи, създадени по Закона за кооперациите, се вписват в регистъра по чл. 3, ал. 1 като областно представителни браншови организации в съответния бранш по чл. 2, т. 1 след подаване на заявление по реда на чл. 4, при условие че съответстват на изискванията на ал. 1.

**Чл. 11.** (1) В областно представителните браншови организации в сектора на животновъдството членуват минимум седем земеделски стопани, които:

1. са регистрирани за предходната година по Наредба № 3 от 1999 г. в съответния бранш по чл. 2, т. 2. При новорегистрирани земеделски стопани данните се взимат към текущата година;

2. имат регистриран животновъден обект по реда на Закона за ветеринарно-медицинската дейност за съответния вид животни в съответната област.

(2) Земеделските стопани по ал. 1 могат да членуват само в една областна браншова организация за съответния вид животни.

(3) Кооперативните съюзи, създадени по Закона за кооперациите, се вписват в регистъра по чл. 3, ал. 1 като областно представителни браншови организации в съответния бранш по чл. 2, т. 2 след подаване на заявление по реда на чл. 4, при условие че съответстват на изискванията на ал. 1.

**Чл. 12.** (1) Всяка областно представителна браншова организация в сектора на преработката на селскостопански продукти трябва да отговаря най-малко на едно от следните изисквания за един от браншовете по чл. 2, т. 3:

1. да обединява и представлява за предходната година най-малко 30 на сто от преработвателите на даден селскостопански продукт за съответната област по чл. 4, ал. 2 по данни на Българската агенция по безопасност на храните;

2. членовете на организацията да произвеждат и/или преработват за предходната година най-малко 30 на сто от обема на продукцията или на преработката на съответния продукт или продукти за съответната област по чл. 6, ал. 2 съгласно справка от Национален статистически институт, предоставена от браншовата организация;

3. членовете на организацията да произвеждат и/или преработват за предходната година най-малко 30 на сто от стойността на продукцията или на преработката на съответния продукт или продукти за съответната област по чл. 6, ал. 2 съгласно справка от Национален статистически институт, предоставена от браншовата организация.

(2) Преработвателите на селскостопански продукти, които не могат да отговарят на нито едно от изискванията на ал. 1 поради териториални или други специфики на конкретния продукт, могат да образуват областно представителна браншова организация от най-малко седем члена, които имат регистриран или одобрен обект за производство и/или преработка по Закона за храните и Закона за фуражите за един от браншовете по чл. 2, т. 3.

(3) Кооперативните съюзи, създадени по Закона за кооперациите, се вписват в регистъра по чл. 3, ал. 1 като областно представителна браншови организации за един от браншовете по чл. 2, т. 3 след подаване на заявление по реда на чл. 4, ако съответстват на критериите на ал. 1 и 2.

Глава трета

РЕГИОНАЛНО ПРЕДСТАВИТЕЛНИ БРАНШОВИ ОРГАНИЗАЦИИ

**Чл. 13.** (1) Регионално представителна браншова организация може да бъде юридическо лице, което отговаря едновременно на следните изисквания:

1. е учредено и регистрирано по реда на Закона за кооперациите или Закона за юридическите лица с нестопанска цел;

2. има за членове най-малко три областно представителни браншови организации, вписани в регистъра по чл. 3, ал. 1, или има минимум 15 земеделски стопани, регистрирани за предходната година по Наредба № 3 от 1999 г., или производители/преработватели от един и същ сектор и бранш от три административни области в териториална непрекъснатост;

3. има териториална непрекъснатост на областите, които представляват;

4. има устав, в който са уредени минималните изисквания съгласно чл. 15;

5. извършва дейност в конкретен сектор и бранш по чл. 2.

(2) Членуването в регионално представителна браншова организация е доброволно.

(3) За регионално представителна браншова организация за всеки сектор и бранш може да има повече от една браншова организация, която отговаря на изискванията на чл. 13 и 15.

(4) Областно представителна браншова организация може да членува само в една регионално представителна браншова организация за съответния сектор и бранш.

(5) Регионално представителна браншова организация може да извършва дейност в повече от един сектор и бранш, при условие че отговаря на изискванията по чл. 13 и 15 за всеки от секторите и браншовете.

(6) Регионалните лозаро-винарски камари по чл. 6, ал. 3 от Закона за виното и спиртните напитки с дейността им, свързана с производство на винено грозде и вино, се вписват в регистъра по чл. 3, ал. 1 като регионално представителни браншови организации съответно в бранша „Винено грозде“ или „Производство на вина от грозде“ след подаване на заявление по реда на чл. 4. Те осъществяват своята дейност в съответствие с чл. 8 за областите, които представляват.

**Чл. 14.** Регионално представителните браншови организации осъществяват дейността си като:

1. подпомагат, насърчават, представляват и защитават интересите на членовете си пред териториалните органи на изпълнителната власт и местната администрация и пред други организации по въпроси от общ интерес;

2. разработват и/или участват в разработването на регионални: стратегии, анализи, програми и становища за развитие на съответния бранш и съдействат за тяхното изпълнение;

3. изготвят годишни доклади за състоянието на сектора за региона, от които имат членове и подготвят стратегии за развитието му;

4. при липса на регистрирана национално представителна браншова организация в съответния бранш, разработват и дават становища при изготвянето на проекти на нормативни актове в сектора, изготвят становища и препоръки по действащи такива и предоставят информация при разработването на проекти на рамкови позиции и по въпроси, в интерес на развитието на съответния сектор, поставени или обсъждани от европейските и националните институции, изготвят становища и препоръки по специфични въпроси относно териториалния обхват на регионалните браншови организации продукти;

5. съдействат на членовете си за развитие на тяхната дейност чрез предоставяне на услуги, подпомагане установяването на делови връзки, популяризиране на техните възможности, продукти, услуги и др.;

6. набират и предоставят стопанска и друга информация на своите членове за подпомагане на тяхната дейност и/или за дейността на компетентните институции;

7. организират и провеждат професионално обучение съобразно действащата нормативна уредба;

8. разработват собствени стандарти, ръководства за добри производствени, търговски и хигиенни практики и дават предписания за добра производствена практика на своите членове;

9. осъществяват проучвания за подобряване на качеството на продуктите;

10. оказват съдействие за доброволно уреждане на възникнали спорове в бранша между членовете си;

11. сътрудничат със сродни организации в страната и чужбина и участват в дейността на европейски и други международни органи и организации;

12. участват в местни, регионални, национални и международни проекти и програми;

13. съдействат на членовете при регистриране на търговски марки;

14. могат да регистрират и да съдействат на членовете за регистриране на защитени наименования за произход, защитени географски указания и храни с традиционно специфичен характер съгласно Регламент (ЕС) № 1151/2012 и Наредба № 5 от 2019 г.;

15. предприемат и други действия, които не противоречат на закона и устава на организацията;

16. извършват допълнителна стопанска дейност, свързана с основната дейност и бранш, за която са регистрирани;

17. разработват типови проекти и иновации и технологии или придобиват такива, които се ползват от всички членове на организацията;

18. могат да поддържат интернет страница, която съдържа актуален списък на членовете ѝ и поименен списък на техните членове.

**Чл. 15.** (1) Уставът на регионално представителна браншова организация урежда най-малко:

1. наименование, седалище, адрес на управление, предмет на дейност и вид на организацията – регионално представителна браншова организация;

2. условия за членство – приемане на нови членове, техните права и задължения, прекратяване на членство, условия за плащане на членски внос;

3. цели и дейности от регионално значение, свързани с развитието и управлението на съответния сектор в региона, в които имат членове;

4. органи на организацията и техните права и задължения, включително относно осъществяване на контрол за спазването на задълженията по устав от членовете;

5. ред за вземане на решения;

6. санкции за нарушаване на задълженията по устав;

7. задължение за свикване на управителния съвет най-малко веднъж на три месеца;

8. задължение за разглеждане на постъпилите молби за членство в срок не по-късно три месеца от подаването им.

(2) Всеки член на браншовата организация има право на един глас.

(3) Когато е предвидено в устава им, в браншовите организации могат да членуват и физически и юридически лица, които не упражняват земеделска дейност, но могат да съдействат за постигане на целите ѝ и за изпълнение на нейните задачи. Те могат да са с право на съвещателен глас, ако е предвидено в устава им.

(4) Уставът и решенията на регионално представителните браншови организации трябва да гарантират свободата на членство в организацията на всяко лице, което изпълнява изискванията на закона и устава, включително чрез изрично регламентиране на максимален срок не по-дълъг от десет дни за разглеждане на молби за приемане на нови членове.

Глава четвърта

НАЦИОНАЛНО ПРЕДСТАВИТЕЛНИ БРАНШОВИ ОРГАНИЗАЦИИ

Раздел I

**Общи изисквания за национално представителни браншови организации**

**Чл. 16.** (1) Национално представителна браншова организация може да бъде юридическо лице, което отговаря едновременно на следните изисквания:

1. е учредено и регистрирано по реда на Закона за кооперациите или Закона за юридическите лица с нестопанска цел;

2. има устав, в който са уредени минималните изисквания съгласно чл. 18;

3. поддържа интернет страница, която съдържа актуален списък на членовете ѝ и поименен списък на техните членове.

(2) Членуването в национално представителна браншова организация е доброволно.

(3) За национално представителна браншова организация за всеки сектор и бранш може да има повече от една браншова организация, която отговаря на изискванията на тази глава.

(4) Една областно представителна браншова организация не може да членува в повече от една национално представителна браншова организация за съответния сектор и бранш.

(5) Национално представителна браншова организация, извършваща дейност в различни сектори и браншове, трябва да отговаря на изискванията за всеки съответен сектор и бранш по отделно.

(6) Национално представителна браншова организация може да извършва дейност в повече от един сектор и бранш, при условие че отговаря на съответните изисквания по чл. 16, 18, 19, 20 и 21 за всеки от секторите и браншовете.

(7) В една национално представителна браншова организация за съответния сектор и бранш може да членува само една областно представителна организация от една административна област.

(8) В едногодишен срок от вписване в регистъра по чл. 3, ал. 1 всяка национално представителна браншова организация трябва да обединява областно представителни браншови организации с не по-малко от 75 членове общо.

(8) В двугодишен срок от вписване в регистъра по чл. 3, ал. 1 всяка национално представителна браншова организация трябва да обединява областно представителни браншови организации с не по-малко от 100 членове общо.

(9) При неизпълнение на изискванията по ал. 7 и ал. 8 вписването в регистъра по чл. 3, ал. 1 се заличава.

**Чл. 17.** (1) Национално представителните браншови организации осъществяват дейността си като:

1. подпомагат, насърчават, представляват и защитават интересите на членовете си пред органите на изпълнителната власт и местната администрация и пред други организации по въпроси от общ интерес;

2. имат право да участват с представители и становища в работата на консултативни съвети, комисии и работни групи към органите на изпълнителната власт и местната администрация, когато такова участие се допуска по силата на нормативен или административен акт;

3. разработват и/или участват в разработването на стратегии, анализи, програми и становища за развитие на съответния бранш и съдействат за тяхното изпълнение и представят пред държавните органи изготвените от тях предложения, които са в интерес на развитието на съответния сектор;

4. изготвят годишни доклади за състоянието на сектора и подготвят стратегии за развитието му, които предоставят на компетентните държавни органи;

5. дават подкрепа на своите членове за преодоляване на административната тежест и дигитално базирани услуги, съвети, обмен на информация и знания, както и съдейства при подготовка и подаване на документи, свързани с подпомагане, очертаване на парцели, заявки за подпомагане и плащане, отговаряне на екологични изисквания и др.;

6. разработват и дават становища при изготвянето на проекти на нормативни актове в сектора, изготвят становища и препоръки по действащи такива и предоставят информация при разработването на проекти на рамкови позиции и по въпроси, в интерес на развитието на съответния сектор, поставени или обсъждани от европейските и националните институции;

7. съдействат на членовете си за развитие на тяхната дейност чрез предоставяне на услуги, подпомагане установяването на делови връзки, популяризиране на техните възможности, продукти, услуги и др.;

8. набират и предоставят стопанска и друга информация на своите членове за подпомагане на тяхната дейност;

9. организират и провеждат професионално обучение съобразно действащата нормативна уредба;

10. участват в разработването на стандарти и технически изисквания към продуктите и услугите в бранша, който е от тяхната компетентност;

11. разработват браншови стандарти, ръководства за добри производствени, търговски и хигиенни практики и дават предписания в бранша за добра производствена практика;

12. оказват съдействие за доброволно уреждане на възникнали спорове в бранша между членовете си;

13. сътрудничат със сродни организации в страната и чужбина и участват в дейността на европейски и други международни органи и организации;

14. участват в национални и международни проекти и програми;

15. съдействат на членовете при регистриране на търговски марки;

16. могат да регистрират и да съдействат на членовете за регистриране на защитени наименования за произход, защитени географски указания и храни с традиционно специфичен характер съгласно Регламент (ЕС) № 1151/2012 и Наредба № 5 от 2019 г.;

17. предприемат и други действия, които не противоречат на закона и устава на организацията;

18. извършват допълнителна стопанска дейност, свързана с основната дейност, за която са регистрирани, като използват прихода за постигане на определените в устава си цели;

19. разработват типови проекти и иновации и технологии или придобиват такива, които се ползват от всички членове на организацията.

(2) За осъществяване на дейностите по ал. 1 национално представителните браншови организации трябва да разполагат с административен капацитет и експертен опит с необходимите образователни и професионални умения.

**Чл. 18.** (1) Уставът на национално представителните браншови организации урежда най-малко:

1. наименование, седалище, адрес на управление, предмет на дейност и вид на организацията – национално представителна браншова организация;

2. условия за членство - приемане на нови членове, техните права и задължения, прекратяване на членство, условия за плащане на членски внос;

3. цели и дейности от национално значение, свързани с развитието и управлението на съответния сектор;

4. органи на организацията и техните права и задължения, включително относно осъществяване на контрол за спазването на задълженията по устав от членовете;

5. ред за вземане на решения;

6. санкции за нарушаване на задълженията по устав;

7. задължение за свикване на управителния съвет най-малко веднъж на три месеца.

(2) Всеки член на браншовата организация има право на един глас.

(3) Когато е предвидено в устава им, в браншовите организации могат да членуват и физически и юридически лица, които не упражняват земеделска дейност, но могат да съдействат за постигане на целите ѝ и за изпълнение на нейните задачи. Те могат да са с право на съвещателен глас, когато е предвидено в устава им.

(4) Уставът и решенията на национално представителните браншови организации трябва да гарантират свободата на членство в организацията на всяко лице, което изпълнява изискванията на закона и устава, включително чрез изрично регламентиране на максимален срок не по-дълъг от десет дни за разглеждане на молби за приемане на нови членове.

Раздел II

**Специфични изисквания за национално представителни браншови организации**

**Чл. 19.** (1) Национално представителните организации в сектора на растениевъдството трябва да обединяват най-малко седем областно представителни браншови организации, които отговарят на изискванията по глава втора и специфичните изисквания за съответния сектори.

(2) Браншова организация, която не може да отговори на изискванията на ал. 1 поради териториални или други специфики на конкретната земеделска група култури или култура, може да бъде вписана в регистър по чл. 3, ал. 1 за национално представителна само по изрична мотивирана преценка от министъра на земеделието след писмено мотивирано заявление, придружено от секторен анализ за бранша и дадената култура или група от култури.

(3) Алинея 2 не се прилага в случай, че браншовата организация отговаря на изискванията по глава трета. В този случай организацията може да бъде вписана като регионално представителна браншова организация.

(4) Признатите организации от министъра на земеделието по чл. 17a от Закона за тютюна, тютюневите и свързаните с тях изделия, се вписват в регистъра по чл. 3, ал. 1 като национално представителни браншови организации в бранш „Тютюн“ след подаване на заявление по реда на чл. 5.

(5) Националната лозаро-винарска камара по чл. 5, ал. 1, т. 1 от Закона за виното и спиртните напитки с дейността й, свързана с производството на винено грозде, се вписва в регистъра по чл. 3, ал. 1 като национално представителна браншова организация в бранш „Винено грозде“ след подаване на заявление по реда на чл. 5.

(6) Националните кооперативни съюзи, създадени по Закона за кооперациите, се вписват в регистъра по чл. 3, ал. 1 като национално представителни браншови организации в съответния бранш по чл. 3, т. 1, след подаване на заявление по реда на чл. 5 в случай че са изпълнени изискванията по ал. 1.

**Чл. 20.** (1) Национално представителните организации в сектора на животновъдството следва да отговарят на следните изисквания в съответния бранш по чл. 2, т. 2:

1. трябва да са създадени от най-малко седем областни браншови организации, които отговарят на изискванията по глава втора и специфичните изисквания за съответния сектор;

2. да имат членове, които:

а) отглеждат за предходната година минимум 30 на сто от вида животни в страната, спрямо официално публикуваните статистически данни от органа по статистика на Министерството на земеделието или

б) представляват за предходната година 30 на сто от стопанствата на територията на страната за съответния вид животни, спрямо официално публикуваните статистически данни от органа по статистика на Министерството на земеделието.

(2) Изискванията по ал. 1, т. 1 и 2 следва да бъдат изпълнени едновременно.

(3) Националните кооперативни съюзи, създадени по Закона за кооперациите, се вписват в регистъра по чл. 3, ал. 1 като национални браншови организации в съответния бранш по чл. 2, т. 2, ако съответстват на критериите на ал. 1 и 2 и след подаване на заявление по реда чл. 5.

(4) Браншова организация, която не може да отговори на изискванията на ал. 1 поради териториални или други специфики на конкретния вид животни, може да бъде вписана в регистър по чл. 3, ал. 1 за национално представителна само по изрична мотивирана преценка от министъра на земеделието след писмено мотивирано заявление, придружено от секторен анализ за бранша дадения вид животни.

(5) Алинея 5 не се прилага в случай, че браншовата организация отговаря на изискванията по глава трета. В този случай организацията може да бъде вписана като регионално представителна браншова организация.

**Чл. 21.** (1) Национална браншова организация в сектора на преработка на селскостопански продукти се счита за национално представителна, ако отговаря най-малко на едно от следните изисквания в съответния бранш по чл. 2, т. 3:

1. да обединява и представлява за предходната година най-малко 30 на сто от преработвателите на даден селскостопански продукт за страната по данни на Българската агенция по безопасност на храните;

2. членовете на организацията да произвеждат и/или преработват за предходната година най-малко 30 на сто от обема на продукцията или на преработката на съответния продукт или продукти за страната по справка на НСИ, предоставена от браншовата организация;

3. членовете на организацията да произвеждат и/или преработват за предходната година най-малко 30 на сто от стойността на продукцията или на преработката на съответния продукт или продукти за страната по справка на НСИ, предоставена от браншовата организация;

4. да обединява в съответния бранш по чл. 3, т. 3 най-малко седем областно представителни браншови организации, които отговарят на изискванията по глава втора и специфичните изисквания за съответния сектор.

(2) Браншова организация, която не може да отговори на изискванията на ал. 1 или на глава три поради териториални или други специфики на конкретния вид продукт, може да бъде вписана в регистър по чл. 3, ал. 1 за национално представителна само по изрична мотивирана преценка от министъра на земеделието след писмено мотивирано заявление, придружено от секторен анализ за дадения вид продукт.

(3) Националната лозаро-винарска камара по чл. 5, ал. 1, т. 1 от Закона за виното и спиртните напитки с дейността й, свързана с производството на вино, се вписват в регистъра по чл. 3, ал. 1 като национално представителна браншова организация в бранш „Производство на вина от грозде“ след подаване на заявление по реда на чл. 5.

(4) Националните кооперативни съюзи, създадени по Закона за кооперациите, се вписват в регистъра по чл. 3, ал. 1 като национално представителни браншови организации в съответния бранш по чл. 2, т. 3 след подаване на заявление по реда на чл. 5, в случай че съответстват на критериите на ал. 1 или ал. 2.

**Допълнителна разпоредба**

**§ 1.** По смисъла на този закон:

1. „Областни структури” са областни подразделения и/или клонове на национално представителна браншова организация в дадена административна област, съобразно административно-териториалното деление на Република България.
2. „Регион” е географски район от територията на Република България, определен в рамките на природно-географска или административна област, в който членовете извършват дейност, като има териториална непрекъснатост между отделните области, съобразно административно-териториалното деление, които попадат в обхвата на избрания регион.
3. „Териториална непрекъснатост на областите” означава гранично свързани две или повече от две административни области, без прекъсване на връзката между тях.
4. „Преработка на селскостопански продукти” обхваща дейностите по първична и вторична преработка на селскостопански продукти.

**Преходни и заключителни разпоредби**

**§ 2**. (1) До изтичане на една година от въвеждане в действие на публичния регистър по чл. 3 браншови организации по чл. 19 и чл. 20, които не могат да изпълнят изискванията съответно по чл. 19, ал. 1 и чл. 20, ал. 1, имат право да подадат заявление и да бъдат вписани в регистъра по чл. 3, ал. 1 като национално представителни, ако имат областни структури в не по-малко от седем области на страната и минимален брой от седем члена във всяка област, регистрирани за предходната година по Наредба № 3 от 1999 г. в съответния бранш по чл. 2, т. 1, които:

1. са вписани като такива в устава и в търговския регистър и регистъра на юридическите лица с нестопанска цел или друг публичен регистър или

2. да се удостоверяват с нарочна декларация, в която са описани областни структури и представителите им и съответните контакти за връзка, заедно с протокол от управителния орган на браншовата организацията, че описаните областни структури и съответните им представители са част от браншовата организация.

(2) До изтичане на една година от въвеждане в действие на публичния регистър по чл. 3 браншови организации по чл. 21, които не могат да изпълнят изискванията по чл. 21, ал. 1, имат право да подадат заявление и да бъдат вписани в регистъра по чл. 3, ал. 1 като национално представителни, ако имат областни структури в не по-малко от седем области на страната и минимален брой от седем членове във всяка област, регистрирани в Българската агенция по безопасност на храните за предходната година като производители или преработватели на съответния продукт, които:

1. са вписани като такива в устава и в търговския регистър и регистъра на юридическите лица с нестопанска цел или друг публичен регистър или

2. да удостоверяват с нарочна декларация с описани областни структури и представителите им и съответните контакти за връзка, заедно с протокол от управителния орган на браншовата организацията, удостоверяващ, че описаните областни структури и съответните им представители са част от браншовата организация.

(3) В сроковете по ал. 1 и ал. 2 лицата съответно по същите алинеи са длъжни да приведат организацията и дейността си в съответствие с разпоредбите на глава четвърта, раздел II и да удостоверят изпълнението на изискванията съответно по чл. 19, ал. 1, чл. 20, ал. 1 и чл. 21, ал. 1.

(4) В случай, че не изпълни изискванията по ал. 2, вписването на съответното лице в регистъра по чл. 3, ал. 1 се заличава служебно.

**§ 3**. В Закона за животновъдството (Обн., ДВ, бр. 65 от 2000 г., изм., бр. 18 от 2004 г., бр. 87 и 105 от 2005 г., бр. 30, 34, 80 и 96 от 2006 г., бр. 51 и 53 от 2007 г, бр. 36 и 43 от 2008 г., бр. 26 от 2010 г., бр. 8 от 2011 г., бр. 59 от 2012 г., бр. 66 и 109 от 2013 г., бр. 98 от 2014 г., бр. 61 от 2015 г., бр. 58 от 2017 г., бр. 17 и 77 от 2018 г., бр. 13 от 2019 г., бр. 13 и 51 от 2020 г.), в чл. 4, ал. 4 се изменя така:

„(4) В състава на Съвета по животновъдство членуват представители на национално представителни браншови организации в сектора на животновъдството, вписани в регистъра по чл. 3, ал. 1 от Закона за представителните браншови организации за производство и преработка на селскостопански продукти.“

**§ 4.** В Закона за опазване на селскостопанското имущество (обн., ДВ, бр. 54 от 1974 г.; изм. и доп., бр. 22 от 1976 г., бр. 35 и 36 от 1979 г., бр. 28 от 1982 г., бр. 45 от 1984 г., бр. 65 от 1995 г., бр. 44 и 86 от 1996 г., бр. 11 от 1998 г., бр. 30 и 33 от 2006 г., бр. 36 от 2008 г., бр. 80 от 2009 г., бр. 88 от 2010 г., бр. 19 от 2011 г., бр. 77 от 2012 г. и бр. 58 от 2017 г.) се правят следните допълнения:

1. Създава се чл. 32а:

„Чл. 32а. (1) Разрешенията по чл. 32, aл. 2 и 3 са по образец, утвърден със заповед на министъра на земеделието.

(2) Разрешенията по ал. 1 се издават чрез информационната система на Изпълнителна агенция по горите.

(3) С разрешението по чл. 32, ал. 3 се извършва и почистването от дървесно-храстова растителност на имоти в земеделски територии, придобили характеристиките на гора по смисъла на Закона за горите, в случаите по чл. 83 и 84 от същия закон.

(4) Със заповедта по ал. 1 се определят редът и условията за издаването на разрешенията.

(5) Заповедта по ал. 1 се публикува на интернет страниците на Министерство на земеделието и Изпълнителна агенция по горите. “

2. Създава се чл. 40б:

„Чл. 40б. (1) За неизпълнение на задълженията по чл. 32а на кмета на района или кметството, или на началника на управление „Земеделие“ при общинската администрация се налага глоба от 300 лв. до 5000 лв.

(2) Актът за установяване на административното нарушение по ал. 1 се съставя от определени от областния управител длъжностни лица от областната администрация, а наказателното постановление се издава от областния управител.

(3) Съставянето на актовете, издаването, обжалването и изпълнението на наказателните постановления се извършва по реда на Закона за административните нарушения и наказания.“.

**§ 5.** В Закона за пчеларството (обн., ДВ, бр. 57 от 2003 г., изм., бр. 87 от 2005 г., бр. 30 от 2006 г., бр. 51 от 2007 г., бр. 36 и 43 от 2008 г., бр. 26 от 2010 г., бр. 8 и 19 от 2011 г., бр. 61 от 2014 г., бр. 58 от 2017 г., бр. 42 от 2018 г., бр. 52 и 65 от 2020 г. и бр. 13 от 2021 г.) в чл. 5 се правят следните изменения:

1. Алинея 3 се изменя така:

„(3) Министърът на земеделието със заповед определя състава и утвърждава правила за организацията и дейността на Съвета по пчеларство.“

2. В ал. 4 думите „пчеларски организации, отговарящи на изискванията, определени в правилата по ал. 3“ се заменят с „национално представителни браншови организации в бранш пчеларство, вписани в регистъра по чл. 3, ал. 1 от Закона за представителните браншови организации за производство и преработка на селскостопански продукти“.

**§ 6**. В Закона за храните (обн., ДВ, бр. 52 от 2020 г.; изм. и доп., бр. 65 от 2020 г. и бр. 13 от 2021 г.) се правят следните изменения и допълнения:

1. В чл. 117, ал. 6 думите „чл. 120, ал. 1, т. 2 и 3“ се заменят с „чл. 120, ал. 1, т. 1, букви „б“ и „в“.

2. В чл. 120:

а) алинея 1 се изменя така:

„(1) За участие в заседанията на Националния съвет се допускат:

1. браншова организация по чл. 117, ал. 3, т. 12, букви „б“, „к“, предложения първо, трето и четвърто, „л“, „м“, „н“ и „о“, която отговаря едновременно на следните критерии:

а) представлява не по-малко от 25 на сто от обема или стойността на продукцията, на дистрибуцията или на преработката на съответния продукт или продукти в секторите по КИД;

б) регистрирана е преди не по-малко от три години или е универсален правоприемник или сдружение, в което участват браншови организации, регистрирани преди не по-малко от три години;

в) поддържа интернет страница и е член на национално представителна работодателска организация и на Отрасловия съвет за тристранно сътрудничество „Хранително-вкусова промишленост“ към министъра на икономиката;

2. браншова организация по чл. 117, ал. 3, т. 12, букви „а“, „в“ – „и“ и „к“, предложение второ, която е вписана като национално представителна браншова организация в регистъра по чл. 3, ал. 1 от Закона за представителните браншови организации за производство и преработка на селскостопански продукти.“;

б) алинея 4 се изменя така:

„(4) Браншовите организации по чл. 117, ал. 3, т. 12, букви „б“, „к“, предложения първо, трето и четвърто, „л“, „м“, „н“ и „о“, които отговарят на критериите по ал. 1, са национално представителни и се вписват в публичен регистър на Министерството на земеделието, който се публикува на интернет страницата на министерството.“

3. В чл. 121, ал. 1 след думите „дистрибутори на храни“ се добавя „по чл. 117, ал. 3, т. 12, букви „б“, „к“, предложения първо, трето и четвърто, „л“, „м“, „н“, и „о“.

4. В чл. 122 след думите „дистрибутори на храни“ се добавя „по чл. 121, ал. 1“.

**§ 7**. Министърът на земеделието издава наредбата по чл. 3, ал. 4 в тримесечен срок от влизането в сила на закона.

**§ 8**. (1) В шестмесечен срок от влизането в сила на закона Министерството на земеделието създава и въвежда в действие публичния регистър по чл. 3.

(2) Министърът на земеделието със заповед определя дата на въвеждането в действие на регистъра. Заповедта се публикува на интернет страницата на министерството не по-късно от 14 дни преди датата на въвеждането му в действие.

**§ 9.** Започнатите и неприключили до влизане в сила на този закон административни производства по издаване на разрешения по чл. 32, ал. 2 и 3 от Закона за опазване на селскостопанското имущество се довършват по досегашния ред.

**§ 10.** Разпоредбите на чл. 32а и чл. 40б от Закона за опазване на селскостопанското имущество влизат в сила в тримесечен срок от влизане в сила на този закон.

**§ 11**. В шестмесечен срок от влизането в сила на закона лицата по чл. 16а, ал. 2, т. 1 от Закона за прилагане на Общата организация на пазарите на земеделски продукти на Европейския съюз, вписват информация за суровини, обема и стойност на преработените и произведените биологично продукти в регистъра по чл. 16а, ал. 1, т. 1 от същия закон.

**§ 12**. В шестмесечен срок от влизането в сила на закона Българската агенция по безопасност на храните събира и въвежда данни за броя на животните и стопанствата в браншовете „Зайцевъдство“ и „Коневъдство“ в интегрираната информационна система по чл. 51, ал. 3 от Закона за ветеринарномедицинската дейност.

**§ 13.** Законът влиза в сила в деня на обнародването му в „Държавен вестник“, с изключение на §3, §5 и §6, които влизат в сила една година след обнародването на закона в „Държавен вестник“.